SK Úradný vestník Európskej únie C 128/34

Žaloba podaná 6. marca 2008 – Arch Chemicals Inc. a i./Komisia

(Vec T-120/08)

(2008/C 128/74)

Jazyk konania: angličtina

Účastníci konania

Žalobcovia: Arch Chemicals, Inc. (Norwalk, Spojené Štáty), Arch Timber Protection Ltd (Castleford, Spojené kráľovstvo), Bactria Industriehygiene-Service Verwaltungs GmbH (Kirchheimbolanden, Nemecko), Rhodia UK Ltd (Watford, Spojené kráľovstvo), Sumitomo Chemical (UK) plc (Londýn, Spojené kráľovstvo) a Troy Chemical Company BV (Maassluis, Holandsko) (v zastúpení: C. Mereu, K. Van Maldegem, lawyers)

Žalovaná: Komisia Európskych spoločenstiev

Návrhy žalobcov

— vyhlásiť túto žalobu za prípustnú a dôvodnú alebo subsidiárne pripojiť otázky týkajúce sa prípustnosti k preskúmaniu veci samej alebo subsidiárne počkať s rozhodnutím vo veci až do vyhlásenia rozsudku v hlavnom konaní,

— nariadiť zrušenie článku 3 ods. 2 (a prílohy II), článku 4, článku 7 ods. 3, článku 14 ods. 2 druhého pododseku, článku 15 ods. 3 a článku 17 nariadenia Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh,

— vyhlásiť nezákonnosť a neuplatniteľnosť článku 9 písm. a), článku 10 ods. 3, článku 11 a článku 16 ods. 1 smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh, vo vzťahu k žalobcom,

— vyhlásiť nezákonnosť a neuplatniteľnosť článku 6 ods. 2 nariadenia Komisie (ES) č. 1896/2000 zo 7. septembra 2000 o prvej etape programu uvedeného v článku 16 ods. 2 smernice Európskeho parlamentu a Rady 98/8/ES o biocídnych výrobkoch, vo vzťahu k žalobcom,

— zaviazať žalovanú na náhradu trov konania.

Žalobné dôvody a hlavné tvrdenia

Žalobcovia požadujú čiastočné zrušenie nariadenia Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (1) (ďalej len „nariadenie č. 1451/2007“), ktorým sa zrušuje nariadenie Komisie (ES) č. 2032/2003 (2), vzhľadom na to, že napadnuté ustanovenia tohto nariadenia:

i) ponechávajú znenie a/alebo obsah ustanovení, ktoré boli pôvodne zavedené nariadením (ES) č. 2032/2003 a ktoré žalobcovia už skôr napadli (Veci T-75/04 až T-79/04), pričom tieto veci sú v súčasnosti v konaní na Súde prvého stupňa, spôsobom, ktorý neoprávnene zasahuje do ich práv a legitímnej dôvery v zmysle smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (ďalej len „smernica 98/8/ES“) (3);

ii) si navzájom protirečia a sú v rozpore so smernicou 98/8/ES a

iii) sú v rozpore s ustanoveniami Zmluvy ES a sériou takých základných zásad práva ES, akými sú zásada neskresľovania hospodárskej súťaže, právnej istoty, legitímnej dôvery, proporcionality, rovnosti zaobchádzania a nediskriminácie, ako aj s právom vlastniť majetok a slobodou obchodovania.

Okrem toho žalobcovia tvrdia, že ako osoby, ktoré využívajú nariadenie č. 1451/2007, sú oprávnení využívať procesné záruky a práva na ochranu údajov (t. j. výlučné užívanie), pokiaľ ide o údaje v ich oznámeniach alebo ukončených spisoch vo všetkých členských štátoch v súlade s článkom 12 smernice 98/8/ES. Podľa žalobcov však článok 4 nariadenia č. 1451/2007 tým, že od členských štátov nevyžaduje, aby zrušili registrácie biologických výrobkov zodpovedajúce zmesiam oznámených účinných látok/ typov výrobkov žalobcov, ktoré majú súťažiace podniky, ktoré nie sú účastníkmi súdneho preskúmania a nemajú prístup k údajom predloženým žalobcami na účely súdneho preskúmania, de jure a de facto porušuje výlučné právo užívania, ktoré sa žalobcom poskytujú podľa článku 12 smernice 98/8/ES. Okrem toho žalobcovia uvádzajú, že žalovaná zneužila právomoci zverené jej základnou smernicou 98/8/ES tým, že svojvoľne vykonala smernicu 98/8/ES spôsobom, ktorý presahuje to, čo stanovuje jej znenie a narúša práva a očakávania žalobcov. Ďalej sa uvádza, že napadnuté opatrenie je v rozpore s ustanoveniami Zmluvy ES týkajúcimi sa riadnej hospodárskej súťaže, pretože umožňuje spoločnostiam, ktoré nie sú účastníkmi súdneho preskúmania a neznášajú investičné náklady, zostať na trhu a získať konkurenčnú výhodu nad žalobcami.

Žalobcovia napokon vznášajú námietku nezákonnosti voči článku 6 ods. 2 nariadenia č. 1896/2000 a článku 9 písm. a), článku 10 ods. 3, článku 11 a článku 16 ods. 1 smernice 98/8/ES.

(1) Ú. v. EÚ L 325, 2007, s. 3.

(2) Nariadenie Komisie (ES) č. 2032/2003 zo 4. novembra 2003 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych prípravkov na trh a ktorým sa mení a dopĺňa nariadenie (ES) č. 1896/2000 (Ú. v. EÚ L 307, s. 1; Mim. vyd. 03/041, s. 92).

(3) Ú. v. ES L 123, 1998, s. 1; Mim. vyd. 03/023, s. 3.